Viking knuser eget publikumsbudsjett

Etter kampen mot Aalesund i kveld vil Viking allerede være i boks når det gjelder budsjetterte publikumsinntekter. Det bare etter fem hjemmekamper.

Publisert: Publisert: 22. mai 2018

Fullt hus da Viking møtte Sandnes Ulf 16. mai. Foto: Carina Johansen / NTB scanpix

Denne artikkelen er over to år gammel

JÅTTÅVÅGEN: Viking har budsjettert med fem millioner i publikumsinntekter denne sesongen. Så langt har laget 8813 tilskuere i snitt og med 15.835 inne på 16. mai ble det virkelig klingende mynt i kassen.

I kveldens solskinnskamp mot lederlaget Aalesund ser prognosene ut til at det vil komme rundt 8000-9000 tilskuere. Da vil publikumsinntektene så langt i sesongen være omtrent som de har budsjettert for hele sesongen.

Les også Lars Bohinen passet aldri inn i Viking

Tommy Høiland vil gjerne ha med seg en kampball til etter oppgjøret mot Aalesund i kveld. Her i en duell med Tord Johnsen Salte på mandagens trening. Foto: SVEIN HAGEN

– Vi trenger hver eneste krone vi kan få inn ekstra. Selv om solen skinner på oss på alle måter for tiden, så er det viktig å understreke at økonomien langt ifra er i orden, sier salgssjef Børge Moi Nilsen.

Salgssjefen legger ikke skjul på at de gode sportslige prestasjonene til laget gjør at pengene triller inn til Viking.

Har nådd første målet

– Vi har nådd målet om publikumsinntekter allerede etter en tredjedel av sesongen, men vi har virkelig mye arbeid foran oss for å komme oss opp på rette siden økonomisk. Det er likevel ingen tvil om at de gode sportslige prestasjonene til laget gjør at alt i forhold til dette arbeidet vår mye lettere. Jeg vil vel si det på den måten at vi tar små steg dag for dag i riktig retning, forklarer han.

Børge Moi Nilsen innrømmer at det er god vind i seilene akkurat nå, og han har stor tro på at dette kan bli en god sesong for Viking på alle måter.

– Jeg må få nevne jobben som Eirik W. Henningsen og Kjartan Salvesen har gjort de siste årene. De har virkelig stått i stormen og gjort en formidabel jobb. Nå er det en fornøyelse å se dem smile fra morgen til kveld og at de virkelig har det kjekt på jobb igjen. Det gleder meg virkelig, understreker han.

Vil gjerne ha flere kampballer

Tommy Høiland var kjapp med å sikre seg kampballen etter oppgjøret mot Sandnes Ulf 16. mai. Det gjorde han fordi han hadde scoret hat trick.

Han legger ikke skjul på at han godt kunne tenkt seg flere slike baller i tiden som kommer, og at det er god plass hjemme i hans eget hus.

– Jeg har faktisk ikke så mange av dem liggende her hjemme, ikke mer enn tre-fire baller. Det er ikke tvil om at jeg kunne tenkt meg flere baller med slik verdi. På den annen side er det ikke ofte jeg scorer tre mål i en og samme kamp på dette nivået, mener Høiland.

Satser på ny festaften

Han vil mer enn gjerne at laget og spillerne fortsetter festen fra oppgjøret mot Sandnes Ulf og setter Aalesund på plass i kveldens kamp.

– Vi har ikke tapt en seriekamp siden vår første hjemme mot Mjøndalen i 2. serierunde. Samtidig er Aalesund en vrien motstander, som så langt ikke har tapt en eneste kamp.

– Selv om det ikke blir like mye folk som 16. mai, så er jeg sikker på at Viking-supporterne kommer i et stort antall denne gangen også. Vi skal i alle fall gjøre så godt vi kan for å lage en ny festaften, understreker Viking-spissen.

Les også Solskjær følger Viking-utlånte Østigård tett : – En viktig brikke i laget

Les også Viking-treneren har lagt 16. mai-festen bak seg: – Vi kan ikke slippe oss ned mot Aalesund

Viking-trener Bjarne Berntsen satser på at spillerne klarer å sørge for at Aalesund får sitt første tap for sesongen, og at de selv overtar tabelltoppen. Foto: SVEIN HAGEN

Trolig ingen endringer på laget

Trener Bjarne Berntsen rår over en mer eller mindre skadefri tropp og vil trolig ikke gjøre noen endringer på det laget som startet kampen mot Sandnes Ulf 16. mai.

– Vi har alle spillerne disponible og litt gledelig er det også at Rolf Daniel Vikstøl har gjennomført til kamper for Viking 2 i det siste. Samtidig har Aniekpeno Udo scoret må i begge disse kampene, noe som gjør at konkurransen om plassene på laget blir enda mer skjerpet, sier han.

Materialforvalter Stian Refvik ville at spillerne skulle få en følelse av å være på pubbesøk i sommervarmen på den siste treningen før toppkampen mot Aalesund. Foto: SVEIN HAGEN

Han tror og mener spillerne har kommet seg skikkelig nedpå etter festen og fyrverkeriet av en kamp mot Sandnes Ulf. Nå ønsker Viking-treneren at de skal holde sin gode statistikk med å sørge for at motstanderen får sitt første tap for sesongen.

– Ull/Kisa var ubeseiret før vi møtte dem, det samme var Sandnes Ulf, vi satte dem begge på plass. Aalesund er så langt det eneste laget som ikke har tapt i 1. divisjon, og det er helt klart at vi gjerne vil gjøre noe med den statistikken og innta toppen av tabellen også etter morgendagens kamp, forklarer Berntsen.

Viking stiller trolig med den samme elleveren som startet mot Sandnes Ulf: Iven Austbø – Claes Kronberg, Markus Nakkim, Leo Østigård, Viljar Helland Vevatne - Kristian Thorstvedt, Julian Ryerson, Fredrik Torsteinbø, Zymer Bytyqi - Tommy Høiland, Zlatko Tripic.